b'\n_START_ARTICLE_\nBHC\n_START_SECTION_\nZgodovina skupine\n_START_PARAGRAPH_\nSkupina BHC je bila ustanovljena poleti 2005. Krstni nastop zasedbe BHC se je zgodil decembra 2005 na Gimnaziji Novo mesto. V letu 2006 so zabele\xc5\xbeili nekaj uspehov. Postali so finalisti turneje Youngunz, ki podpira neuveljavljene bende in nastopili kot predskupina znani ameri\xc5\xa1ki zasedbi Dog Eat Dog. Preko izbirnih koncertov so si zagotovili nastop tudi na festivalu Rock Oto\xc4\x8dec._NEWLINE_V letu 2007 so koncertirali po klubih v Sloveniji, nastopili na festivalu Cvi\xc4\x8dkarija, jeseni pa so snemali debitantsko plo\xc5\xa1\xc4\x8do, ki je iz\xc5\xa1la aprila 2008.\n_START_SECTION_\nPlo\xc5\xa1\xc4\x8da bHC\n_START_PARAGRAPH_\nV za\xc4\x8detku aprila je skupina BHC pri zalo\xc5\xbebi MultiRecords izdala prvenec z naslovom bHC. Plo\xc5\xa1\xc4\x8do, na kateri je 12 skladb, je produciral Miha Arnu\xc5\xa1. Za fotografije in oblikovanje ovitka je poskrbel Marko Pirc. Avtor glasbe je skupina BHC, besedila pa so delo Jerneja Darovca. Prvi singel iz plo\xc5\xa1\xc4\x8de, skladba z naslovom Manifest, je septembra postala popevka tedna na nacionalnem radiu Val 202._NEWLINE_Zanimiva je zgodba o nastanku naslovnice albuma. Na njej je namre\xc4\x8d 100 portretov ljudi, ki so skupini na tak\xc5\xa1en ali druga\xc4\x8den na\xc4\x8din izkazali podporo in ji pomagali izdati prvenec. Ob robovih naslovnice pa so fotografije \xc4\x8dlanov zasedbe.\n_START_SECTION_\nSlog in besedila\n_START_PARAGRAPH_\nBHC gojijo svoj glasbeni izraz na izhodi\xc5\xa1\xc4\x8dnih zasnovah funka, rocka, soula in bluesa. V glasbo se mestoma vklju\xc4\x8dujejo tudi metalski riffi, nekaj lahkega (plesnega) pop rocka, pa tudi nekaj blagih jazz eksperimentov._NEWLINE_V besedilih se prepletata ljubezen in hudomu\xc5\xa1en pogled na svet odslikan skozi prizmo cinizma in mladega intelektualizma.'